વેનેઝુએલામાં એ પછી ઘણી ઉથલપાથલ થઈ ને રાજકીય રીતે બહુ ફેરફારો થયા. પહેલા વિશ્ર્વ યુધ્ધ પછી વેનેઝુએલામાં પેટ્રોલિયમના જંગી ભંડાર મળી આવ્યા પછી આર્થિક રીતે વેનેઝુએલાની આર્થિક શિકલ પલટાઈ ગઈ. એ પછી પણ સતત રાજકીય ઉથલપાથલો થતી રહી. વેનેઝુએલા પેટ્રોલિયમ પેદાશોની રીતે અત્યંત સમૃદ્ધ છે. ખનીજ તેલની વાત નીકળે એટલે આરબ દેશો જ યાદ આવે, પરંતુ વેનેઝુએલા દુનિયામાં પેટ્રોલિયમ ઉત્પાદનમાં વિશ્ર્વમાં પાંચમું સ્થાન ધરાવે છે. અહીં માત્ર ૯૦ પૈસૈ લિટર પેટ્રોલ મળે છે ને આટલું સસ્તું પેટ્રોલ વિશ્ર્વમાં બીજે ક્યાંય નથી. આ પેટ્રોલ પર કબજો કરવા અમેરિકા સહિતના દેશો પોતાના મળતિયાઓને આગળ કરતા રહ્યા તેમાં વેનેઝુએલામાં સતત અસ્થિરતા રહી. ૧૯૯૯માં હ્યુગો શેવેઝ પ્રમુખ બન્યા ને તેમણે અમેરિકાની નાગચૂડમાંથી વેનેઝુએલાને આઝાદ કરવા કમર કસી. હ્યુગો સામ્યવાદી વિચારધારા તરફ ઝુકાવ ધરાવતા હતા ને તે જે સત્તાપરિવર્તન લાવ્યા તેમાં અમેરિકા ક્યાંક નહોતું. તેના કારણે અમેરિકાનાં હિતોને અસર થઈ ને તેમાંથી સંધર્ષ શરૂ થયો. અગાઉના શાસનમાં દુનિયાની મોટી ઓઈલ કંપનીઓ વેનેઝુએલામાં જામી ગયેલી. હ્યુગોએ તેમને દૂર કરવા કમર કસી ને તેના કારણે સંઘર્ષ ઘેરો બન્યો.